Jätkates Andrus Veerpalu juhtumi kommenteerimist, ei julge mina küll täna täie veendumusega väita, kes on selles küsimuses õigesti ja kes valesti käitunud. Meediakampaania oleks olnud  õigustatud juhul, kui on tõestatav, et Andrus Veerpalu manustas teadlikult keelatud aineid eesmärgiga parandada oma sportlikke tulemusi. Siinjuures pole väga suurt vahet, kas ta on teinud seda kogu oma karjääri jooksul või sel konkreetsel viimasel hooajal, kuigi nii ühel kui teisel juhul visatakse õhku veelgi rohkem vastamata küsimusi. Mis on oluline, et sellist kindlust meil täna vähemalt olemasolevate andmete põhjal nii väita veel ei ole. Miks dopinguproov osutus positiivseks, sellel võib olla mitmeid  seletusi - küsimus võib olla sportlase füsioloogilistes eripärades, dopingu tuvastamise metoodika kaheldavuses, aga ka puhtalt inimlikus eksimuses, kus keelatud ainet manustati ühekordselt ja eksikombel, mis väljendub dopinguproovis samasuguse tulemusena nagu pikaajalisel ja sihipärasel tarvitamisel (siit ka küsimus - miks alles nüüd?).